Bertel Haarder (V), 2002-01-31:
Jeg vil gerne takke samtlige ordførere for den grundige behandling også dette lovforslag har fået.
Det er en alvorlig sag, og den fortjener en grundig behandling, og det er jeg sikker på den også vil få i udvalget, hvor jeg vil være til rådighed med alle tænkelige oplysninger inden for det muliges grænser.
Baggrunden er jo som bekendt det, der skete for knap 5 måneder siden, og især resolutionen, der kom for næsten 4 måneder siden fra FN's Sikkerhedsråd, hvor alle stater blev opfordret til i overensstemmelse med international ret at sikre, at flygtningestatus ikke misbruges af personer, der har begået, organiseret eller fremmet terrorhandlinger, og at sikre, at påstande om politiske motiver ikke anerkendes som grundlag for at nægte retsanmodning om udlevering af påståede terrorister.
Der var grund til at gentage den sætning, for den er alfa og omega i det lovforslag, der ligger.
Jeg vil gerne takke fru Birthe Rønn Hornbech, fordi hun
så klart tog udgangspunkt i dette, og jeg vil gerne bakke hende op, når hun siger, at fingeraftryksudvekslingssystemet har vi hårdt behov for, og så skal jeg ikke sige mere om det ved denne lejlighed.
Jeg håber, EU får det færdiggjort, og jeg håber, at Danmark derefter får mulighed for at være med i det, hvad vi jo ikke kan være sikre på.
Så vil jeg takke hr. Morten Bødskov, som startede med den centrale sætning: »Verden er ikke den samme, som den var den 11. september.«
Jeg kan sige, at det er med i regeringens flygtningeudspil, vores udlændingeudspil, som jo blev fremsat, efter at dette lovforslag blev fremsat i Folketinget.
Jeg kan forsikre, at det er med, og jeg kan forsikre, at det vil blive sådan, at hvis der er den mindste grund til at forlange, at personer på tålt ophold opholder sig et bestemt sted, antagelig i Sandholmlejren, vil der blive hjemmel til at sikre dette, sådan at politimesteren i Slagelse aldrig mere kommer ud for at skulle bruge så mange ressourcer på at holde vagt ved en tidligere generals bopæl. Jeg vil gerne i udvalget svare på hr. Skaarups spørgsmål
om indberetninger til Schengensamarbejdet.
Jeg synes, det er et godt spørgsmål.
Jeg tør ikke her fra talerstolen give et svar i dette øjeblik.
Når han spørger, om PFLP og andre kønne organisationer skal overvåges, er svaret, at jeg ikke her er bemyndiget til at redegøre for, hvad efterretningstjenesterne foretager sig, men deri ligger jo også, at man ikke kan udelukke noget.
Jeg vil gerne gentage, hvad fru Anne Baastrup også har bemærket, nemlig at regeringen i et og alt vil overholde konventionerne.
Vi skal altså finde balancen mellem på den ene side at overholde konventionerne og på den anden sikre, at flygtningebegrebet ikke misbruges.
Når der spørges om det ene og det andet med hensyn til beskyttelse af mennesker, der er her, og som bliver omfattet af denne lovgivning, er der en ting, jeg gerne vil minde om, som gælder før, under og efter enhver sag, der behandles, og det er konventionernes krav om, at ingen kan sendes tilbage til forfølgelse, til tortur, til dødsstraf, til nedværdigende behandling eller lignende.
Det er det, der samler alt andet op, og som sikrer, at folk ikke bliver berøvet den sikkerhed, som man skal have ifølge konventionerne imod sådanne overgreb.
Med hensyn til Datatilsynets høringssvar vil jeg henvise til det meget omfattende notat om indkomne høringssvar, som allerede er sendt til udvalget, i stedet for at læse det op, og jeg vil i øvrigt gerne opfordre til, at vi nu får en grundig teknisk gennemgang af dette forslag, måske ved, at nogle kommer i udvalget og svarer på de første spørgsmål, så vi kan spare lidt på de skriftlige, men derefter er vi som altid klar til at svare grundigt og indgående på de skriftlige spørgsmål, der måtte være.
Jeg har fuld respekt for alle de spørgsmål, der er stillet, og de skal besvares, men vi må ikke tabe målet af sigte, nemlig at flygtningebegrebet ikke må kunne misbruges, og at FN's Sikkerhedsråd flyttede en hegnspæl, da det besluttede, at påstande om politiske motiver ikke længere skal anerkendes som grundlag for at nægte retsanmodninger om udlevering af påståede terrorister.
Det er en ny situation, som Sikkerhedsrådet har sat på dagsordenen for alle lande, der ønsker at bekæmpe terrorisme i denne verden, og terrorismen er den trussel mod os alle, som har afløst storkrigen her i denne verden.